CELEX: 32021D0008
Language: et
Date: 2020-12-23 00:00:00
Title: Euroopa Parlamendi ja nõukogu otsus (EL) 2021/8, 23. detsember 2020, millega volitatakse komisjoni hääletama Euroopa Investeerimisfondi kapitali suurendamise poolt

7.1.2021   
               
               
                  ET
               
               
                  Euroopa Liidu Teataja
               
               
                  L 3/1
               
            
         EUROOPA PARLAMENDI JA NÕUKOGU OTSUS (EL) 2021/8,
         23. detsember 2020,
         millega volitatakse komisjoni hääletama Euroopa Investeerimisfondi kapitali suurendamise poolt
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 173 lõiget 3,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         pärast konsulteerimist Euroopa Majandus- ja Sotsiaalkomiteega,
         toimides seadusandliku tavamenetluse kohaselt (1)
         
         ning arvestades järgmist:
         
                     (1)
                  
                  
                     Euroopa Investeerimisfondi (edaspidi „fond“) põhikirja artikli 5 lõike 2 kohaselt võib fondi põhikirjajärgset kapitali suurendada fondi üldkoosoleku (edaspidi „üldkoosolek“) otsusega, mis tehakse antud häälte 85 % enamusega.
                  
               
                     (2)
                  
                  
                     Võttes arvesse COVID-19 kriisi eeldatavat mõju ning selleks, et toetada liidu ja fondi kaudu kriisile reageerimist, rakendadades 2021.–2027. aasta mitmeaastase finantsraamistiku osana esildatud Euroopa Parlamendi ja nõukogu määrust, millega luuakse InvestEU programm, ja suurendades fondi rolli riiklike ja piirkondlike programmide juhtimisel, on vaja viivitamata suurendada fondi põhikirjajärgset kapitali 2 870 000 000 euro võrra.
                  
               
                     (3)
                  
                  
                     Fondi direktorite nõukogu (edaspidi „direktorite nõukogu“) on otsustanud esitada üldkoosolekule taotluse kiita heaks fondi põhikirjajärgse kapitali suurendamine 2 870 000 000 euro võrra, emiteerides 2 870 uut aktsiat, ning kiita heaks ka kapitali suurendamise kord, sealhulgas sissemaksete tasumise kord. Kui kapitali suurendamine kiidetakse heaks, on iga uue aktsia nimiväärtus 1 000 000 eurot ja iga märgitud aktsia eest tasutakse 20 % selle nimiväärtusest. Üldkoosolekule jääks võimalus nõuda fondi põhikirja artikli 7 lõikes 3 sätestatud tingimustel ülejäänud 80 % tasumist. Kõik olemasolevad ja uued emiteeritud aktsiad on võrdse väärtusega ja nad annavad igas mõttes võrdsed õigused.
                  
               
                     (4)
                  
                  
                     Direktorite nõukogu on teinud ettepaneku, et uued lubatud aktsiad oleksid märkimiseks kättesaadavad üheainsa märkimisperioodi jooksul, mis algab kohe pärast kapitali suurendamise otsuse heakskiitmist üldkoosolekul ja lõpeb 30. septembril 2021. Liit saab märkimises osaleda üldkoosoleku otsuses sätestatud tingimustel, kui õigusakt, millega kiidetakse heaks liidu osalus kapitali suurendamises, on jõustunud.
                  
               
                     (5)
                  
                  
                     Selleks et liidu esindaja saaks üldkoosolekul hääletada kapitali suurendamise üle niipea kui võimalik, peetakse asjakohaseks teha erand kaheksanädalasest ajavahemikust ja kümnepäevasest ajavahemikust, millele on osutatud Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4. Samal põhjusel peaks käesolev otsus jõustuma järgmisel päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA OTSUSE:
         
            Artikkel 1
            Komisjoni volitatakse liidu nimel hääletama Euroopa Investeerimisfondi üldkoosolekul, nagu kavandatud, fondi põhikirjajärgse kapitali 2 870 000 000 euro võrra suurendamise poolt.
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 23. detsember 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Euroopa Parlamendi 15. detsembri 2020. aasta seisukoht (Euroopa Liidu Teatajas seni avaldamata) ja nõukogu 22. detsembri 2020. aasta otsus.